De eldste bolstrene man kjenner i Norden, er danske, fra senmiddelalderen, 1500-tallet. I verket er senger og sengeutstyr i de nordiske landene omtalt, basert på skriftlige kilder. Termene som er brukt i kildene tyder på at sengeutstyret har vært nokså likt i hele Norden og i Vest-Europa. Det var vanlig å ha høy eller halm som underlag, enten man lå på benk, i seng eller på gulvet. Dette har vært brukt inn i våre dager. I en seng som ikke hadde en fast trebunn, men en flettet spilebunn, måtte halmen ligge i en sekk for ikke å falle på gulvet. De fylte halmsekkene ble kalt bolster.